Virallinen lehti nro C 219 , 30/07/1999 s. 0402



B4-0380, 0381, 0396, 0401, 0406, 0414 ja 0417/99 Päätöslauselma onnettomuudesta Mont Blancin tunnelissa Euroopan parlamentti, joka A. ottaa huomioon, että Mont Blancin maantietunneli yhdistää Ranskan ja Italian Alppien alitse ja on noin 11,5 km pitkä yhtäjaksoinen tunneli ja että tunnelissa kulkee päivittäin yli 2 000 rekka-autoa, B. ottaa huomioon, että tunneli avattiin vuonna 1965 ja se oli suunniteltu vastaamaan nykyistä huomattavasti pienempää liikennemäärää; ottaa huomioon, että vuonna 1965 tunnelia käytti 5 300 raskasta ajoneuvoa ja vuonna 1998 tämä luku oli noussut 776 000:een; ottaa huomioon, että tämä on 12,7 miljoonaa tonnia Alppien kautta maanteitse kuljetetusta 25 miljoonan tonnin rahdista, C. ottaa huomioon, että vuonna 1965 rakennettua tunnelia ei ole varustettu sivuttaisella turvatunnelilla, jonka kautta tunnelissa olevat ihmiset voisivat paeta, eikä siellä ole myöskään väyliä, jotka mahdollistaisivat pelastusjoukkojen nopean väliintulon, D. toteaa, että erityisyksiköillä oli suuria vaikeuksia päästä tulen, savun ja äärimmäisen kuumuuden läpi pelastaakseen tunnelin käyttäjät ja ensimmäiset palomiehet, jotka onnistuivat tunkeutumaan tunneliin, ja että vahingot näyttävät pahentuneen tunnelin huonojen turvavarusteiden vuoksi Haute-Savoien palomiesten nimenomaan tammikuussa 1999 esittämistä varoituksista huolimatta, E. katsoo, että onnettomuutta koskevat viralliset tutkimukset on otettava huomioon; Euroopan parlamentti, joka 1. Esittää vilpittömimmät surunvalittelunsa tulipalon uhrien omaisille sekä autoilijoita tunnelista pelastaessaan kuolleiden ranskalaisen palomiehen sekä italialaisen moottoripyöräpoliisin omaisille; 2. Katsoo, että olisi sopimatonta tehdä johtopäätöksiä ennen kuin tutkintaraportti julkaistaan; 3. Toistaa, että liikenneturvallisuus on ollut ja pysyy etusijalla parlamentin liikennepolitiikassa, ja kehottaa komissiota ja neuvostoa työskentelemään kanssaan sen varmistamiseksi, että yhteisön liikenneturvallisuutta koskevaan budjettikohtaan myönnetyt varat vastaavat tätä; 4. Kehottaa neuvostoa hyväksymään ehdotuksen direktiiviksi yhteisön teillä liikennöivien hyötyajoneuvojen tarkastuksista tien varrella mahdollisimman pian; 5. Kehottaa komissiota tekemään mahdollisimman pian Euroopan tasolla aloitteen, jolla taataan sopivat turvallisuusstandardit maantie- ja rautatietunneleissa; 6. Pyytää, että väestönsuojeluyksiköiden ja suuronnettomuuksien varalta toimivien yksiköiden rajat ylittävää yhteistyötä tuetaan laajasti etenkin toimella, jolla pyritään varmistamaan hätäjoukkojen yhteentoimivuus; 7. Korostaa jälleen kerran sitoumustaan kestävään Alpit ylittävään kauttakulkuliikenteeseen ja pakottavaa tarvetta siirtää liikennettä maanteiltä rautateille ja tässä suhteessa kehottaa edistämään Lyon-Torino-rautatieyhteyttä, joka on osa Essenissä asetettuja Euroopan laajuisten liikenneverkkojen ensisijaisia hankkeita, ja toistaa tukensa eurooppalaiselle suurinvestointeja koskevalle politiikalle liikenneinfrastruktuurien alalla; pahoittelee tässä suhteessa lukuisia lukkiutumia Ecofin-neuvostossa hyväksytyissä päätöksissä, jotka liittyvät Euroopan laajuisten verkkojen rahoitukseen; 8. Kehottaa jäsenvaltioita tarkastelemaan tarvetta varustaa turvatunnelilla sellaiset tunnelit, joissa ei vielä ole sitä, nopean evakuoimisen mahdollistamiseksi onnettomuuden tai tulipalon sattuessa; 9. Kehottaa yhteisön, Ranskan ja Italian viranomaisia sekä paikallisviranomaisia etsimään välittömiä tilapäisratkaisuja sekä tavaroiden että henkilöiden kuljetusta varten yhteistyössä Sveitsin kanssa ruuhkaongelmien lievittämiseksi, joita syntyy Fréjusin maantietunnelin suulla, asettamatta tietenkään kyseenalaiseksi turvamääräyksiä tai ympäristönormeja; 10. Panee merkille Ranskan hallituksen pyrkimykset tarkastella vaihtoehtoja, kuten nopeusrajoitukset, tiemaksut ja kuorma-autojen määrän rajoittaminen tuntia kohden; 11. Kehottaa puhemiestään välittämään tämän päätöslauselman neuvostolle, komissiolle sekä Ranskan, Italian ja Sveitsin hallituksille.